El Servei d’Habitatge de l’Ajuntament va realitzar un total de 739 intervencions l’any 2014 per donar resposta a problemàtiques relacionades amb aquest àmbit
Entre les xifres, Ofideute Sabadell va tractar 435 expedients de famílies en risc de pèrdua de l’habitatge
Amb la voluntat de donar resposta a les problemàtiques relacionades amb l’Habitatge a la ciutat, el Servei d’Habitatge de l’Ajuntament de Sabadell va portar a terme l’any 2014 un total de 739 actuacions. Entre les xifres, destaquen les intervencions fetes per Ofideute Sabadell, que té com a objectiu la informació, l’assessorament i la intermediació per evitar el risc de pèrdua de l’habitatge, així com el treball de suport i acompanyament a les famílies que es troben en aquesta situació. Durant l’any 2014, s’han tractat 435 expedients, dels quals 319 eren nous, 79 procedien d’anys anteriors i 37 es van reobrir. Els 356 casos oberts o reoberts corresponien a 14 entitats bancàries i 4 societats financeres. Les entrevistes presencials realitzades per Ofideute van sumar un total de 1.042.
El TSJ de Madrid dóna la raó a l’Ajuntament en el recurs presentat contra la resolució de l’Estat en què aquest reclamava el retorn de més de 928.000 euros que la ciutat va rebre per Cal Molins
El Tribunal Superior de Justícia de Madrid ha estimat el recurs contenciós administratiu que l’Ajuntament va interposar l’any 2013 contra la resolució d’un dels organismes del Ministeri d’Hisenda i Administracions Públiques, per la qual s’exigia a l’administració local tornar més de 928.000 euros –una part dels Fons FEIL que la ciutat va rebre per recuperar Cal Molins com a centre de formació ocupacional–. A la sentència es dóna la raó a l’Ajuntament, es condemna l’Administració de l’Estat a abonar els costos del procediment judicial i se li imposa la devolució del reintegrament amb interessos.
Categories: Formació Ocupacional, Economia i treball, Urbanisme i Habitatge
L’Ajuntament rehabilitarà un total de 16 habitatges de Can Puiggener per incorporar-los al Fons d’Emergència Social
La reforma es farà a través d’un encàrrec a VIMUSA i de Plans d’Ocupació del Vapor Llonch, que permetran donar feina a un total de 28 persones
L’Ajuntament impulsarà la rehabilitació de 16 habitatges ubicats a Can Puiggener, amb l’objectiu d’incorporar-los al Fons d’Emergència Social de la ciutat. Vuit dels pisos s’ubiquen al passatge Escoles i els altres 8 són els pisos dels mestres situats al carrer de Florit. L’Ajuntament n’impulsarà la reforma a partir d’un encàrrec a VIMUSA. Els treballs, que s’han iniciat aquests dies als habitatges del passatge Escoles, es realitzaran a través de Plans d’Ocupació del Vapor Llonch, que permeten contractar 28 persones en situació d'atur. Les obres de rehabilitació dels pisos tindran un cost total superior als 350.000 euros, finançats per l’Ajuntament.